Flemming Møller Mortensen (S), 2013-12-13:
Som medlem af Folketinget har man mange gæster her på Christiansborg, og der er mange unge, som kommer og besøger en som folketingsmedlem.
Jeg taler altid med dem om, hvad det er for et land, vi bor i, hvad det er, der kendetegner os, og hvilke nationale karaktertræk vi har.
Og der er jo mange, der, når de ser på Danmark, siger det her med, at vi er så lykkelige.
Ja, og det er dejligt.
Men de siger også, at Danmark er så ordentligt et land; vi er kendetegnet ved at have en meget, meget lav grad af korruption, og det glæder mig, og det er til glæde for vores samfund.
Vi kan nemlig have tillid til vores samfund; vi kan have tillid til samfundets institutioner, bl.a. vores sundhedsvæsen.
Vi kan have tillid, fordi det er et ærligt væsen; der er høj faglighed; der er høj uvildighed; der er ordentlighed.
Vores lovgivning skal naturligvis løbende justeres og rettes til, så alle parter og borgere kan se sig selv i lovgivningen – den gældende lovgivning.
Det lovforslag, vi her arbejder med, og som omhandler fire lovkomplekser, er et godt eksempel på præcis sådan en justering.
Hvordan er det, vi sikrer, at samarbejdet mellem sundhedspersoner og industrien for lægemidler og medicinsk udstyr bygger netop på ordentlighed, så borgerne og patienterne kan føle sig helt trygge ved og sikre på, at der eksisterer en uvildighed blandt sundhedspersoner i forhold til deres beslutninger?
Hvordan er det, vi sikrer den her klarhed, de gode rammer for netop det samarbejde, som er nødvendigt for sundhedspersonerne i deres hverdag, hvor de konstant skal forholde sig til og orientere sig om nye muligheder for patientbehandling på sygehuset eller eksempelvis ny medicinsk behandling?
Jeg vil rigtig gerne rose alle parter, der har deltaget i forarbejdet med den her lovændring.
Der er signaleret en meget stor grad af ansvarlighed fra parternes side.
De signalerer, at de gerne vil, at der er gennemsigtighed og den ordentlighed, jeg taler om, og at der er en forståelse for, at samfundet bygger på nogle helt grundlæggende værdier på lige nøjagtig det her punkt.
I samarbejdet mellem sundhedspersoner og den industri, der står bag, er det rigtig godt at der er en høj grad af selvjustits og forståelse for, at man bliver nødt til at vide, at ting bygger på ordentlighed og uvildighed.
Det er sådan, at lovforslaget her lægger op til, at samarbejdet mellem sundhedsfaglige personer og den industri, der står bag i hverdagen, skal bygge på nogle rammer, hvor Sundhedsstyrelsen skal godkende et tæt tilknytningsforhold, hvis der eksisterer et sådant, mellem parterne.
Rammen er også den fremover, at samarbejdspartnerne skal anmelde til Sundhedsstyrelsen, hvis der eksisterer en anden tilknytning parterne imellem – det kan eksempelvis være undervisning.
Det er en fin model, det er en god ordning, og den er altså kommet frem ved et utrolig godt samarbejde parterne imellem, og det afspejles også i de mange høringssvar, der er givet til det her lovforslag.
Noget, som vi fra socialdemokratisk side også er rigtig glade for ved det her lovforslag, er, at der bliver nedsat en følgegruppe bestående af alle aktørerne på området og med en forankring i Sundhedsstyrelsen fremover, som skal kunne handle hurtigt, hvis der viser sig et behov for det.
De skal kontrollere, at regelsættet bliver overholdt, og om 3 år kigger vi det hele efter i sømmene, laver en grundig evaluering og ser, om der skal pågå nye justeringer.
Jeg vil slutte af med at sige, at det altså er et spørgsmål om, at vores samfund bygger på ordentlighed og bygger på muligheder, og her er det vigtigt at præcisere, at det er ordentlighed og muligheder mellem det private og det offentlige.
Det er årsagen til, at vi har fået så stærkt og robust et samfund, som vi har, og de muligheder skal vi naturligvis også udnytte fremover, og det er det her lovforslag et rigtig godt eksempel på; det er god lovgivning.